Oʻzbekiston Respublikasi Fanlar akademiyasining Energetika muammolari institutini tashkil etish toʻgʻrisida
(resolution, 2025-12-29)

Energetik xavfsizlik, energetik samaradorlik va energetikaning barqaror rivojlanishi — energetika sohasining asosiy strategik yoʻnalishlari hisoblanib, istiqbolda respublika energetika majmuasida innovatsion vektorning amalga oshirilishi doirasidagi vazifalarning bajarilishini taʼminlaydi va mamlakat ijtimoiy-iqtisodiy rivojlanishi istiqbollari bilan uzviy bogʻliqdir. Sanoatning energiya koʻp isteʼmol qilinadigan tarmoqlarida ilmiy-innovatsion infratuzilmani yaratish, iqtisodiyot tarmoqlariga anʼanaviy va muqobil energiya manbalarini keng joriy etish hisobiga energiya balansini diversifikatsiya qilish, sohada xorijiy ilmiy muassasalar bilan hamkorlikni kengaytirish, yuqori malakali ilmiy kadrlar darajasini oshirish hamda Oʻzbekiston Respublikasi Prezidentining “Fizika sohasidagi taʼlim sifatini oshirish va ilmiy tadqiqotlarni rivojlantirish chora-tadbirlari toʻgʻrisida” 2021-yil 19-martdagi PQ-5032-son qarorida belgilangan vazifalar ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Fanlar akademiyasi va Energetika vazirligining “Oʻzbekenergo” AJ Ilmiy-texnika markazi” MCHJ negizida Oʻzbekiston Respublikasi Fanlar akademiyasining Energetika muammolari institutini (keyingi oʻrinlarda — Institut) tashkil etish toʻgʻrisidagi taklifiga rozilik berilsin. 2. Quyidagilar Institutning asosiy vazifalari etib belgilansin: respublikada energetika barqaror rivojlanishining kelajak strategiyasini ishlab chiqish, oʻrta va uzoq istiqbolda yoqilgʻi-energetika kompleksining rivojlanishi va modernizatsiyasi boʻyicha dasturlarni tayyorlashda ishtirok etish; muqobil (noanʼanaviy) energiya asosidagi yangi texnologiyalar, energetik uskunalar va tizimlarning respublika iqlim sharoitlarida resurs koʻrsatkichlarini oʻrganish maqsadida sinovlarni amalga oshirish; iqtisodiyot tarmoqlari energiya sarfini pasaytirish boʻyicha kompleks tadqiqotlarni oʻtkazish va aniq tavsiyalar ishlab chiqish; energetika sohasida raqamli iqtisodiyot rivojlanishining ustuvor yoʻnalishlarini ishlab chiqish, “intellektual tarmoqlar” nazariyasini rivojlantirish va energetika sohasiga joriy etish usullarini ishlab chiqish; mamlakatning energetik xavfsizligini taʼminlash, tabiiy va texnogen tusdagi favqulodda vaziyatlarda yoqilgʻi-energetika kompleksi obyektlarining barqaror faoliyatini taʼminlash boʻyicha ilmiy tadqiqotlar olib borish; mintaqaning qoʻshni davlatlari oʻrtasida yoqilgʻi-energiya manbalaridan birgalikda foydalanish boʻyicha ilmiy asoslangan tavsiyalar ishlab chiqish; iqtisodiyotning turli sohalarida anʼanaviy, shuningdek muqobil va qayta tiklanadigan energiyadan foydalanish bilan bogʻliq fundamental, amaliy va innovatsion tadqiqotlarni amalga oshirish; yoqilgʻi-energetika resurslaridan ularni hosil qilish, saqlash, yetkazib berish va foydalanish bosqichlarida samarali foydalanish usullarining ilmiy-texnik darajasini oshirish; yoqilgʻi-energetika resurslarini hosil qilish, saqlash, yetkazib berish va taqsimlash tannarxini pasaytirish maqsadida zamonaviy energetik texnologiyalarni transfer qilish va respublika sharoitiga moslashtirishni asoslash, energetika sohasiga taalluqli normativ-huquqiy hujjatlar loyihalarini ishlab chiqishda ishtirok etish; mamlakatda energetik mashinasozlik va elektrotexnika sanoati, unga xizmat koʻrsatuvchi tarmoqlar rivojiga ilmiy-texnik jihatdan koʻmaklashish; sohadagi xorijiy muassasalar bilan xalqaro hamkorlikni kengaytirish, muvaffaqiyatli tajribalar va aniq innovatsiya modellardan keng foydalanish, jadal axborot almashinuvini taʼminlash; sohada fan va taʼlim integratsiyasini taʼminlash maqsadida oliy taʼlim tashkilotlarining energetika yoʻnalishidagi fakultet va kafedralari oʻquv dasturlari va metodik qoʻllanmalarni ishlab chiqishda ishtirok etish, talabalarning laboratoriya ishlarini bajarish uchun Institut laboratoriyalaridan foydalanish, Institut ilmiy xodimlarining dars jarayonlarida ishtirok etishini taʼminlash orqali yuqori malakali kadrlarni tayyorlashda, kadrlar malakasini oshirish va qayta tayyorlashda ishtirok etish; energetika sohasidagi ilmiy yoʻnalishlar va tegishli ixtisosliklar boʻyicha ilmiy darajali kadrlarni tayyorlash. 3. Belgilab qoʻyilsinki: a) Institut: davlat muassasasi shaklidagi yuridik shaxs hisoblanadi va Oʻzbekiston Respublikasining Davlat gerbi tasviri tushirilgan hamda Institut nomi davlat tilida yozilgan muhrga va Oʻzbekiston Respublikasi Moliya vazirligi Gʻaznachiligida shaxsiy gʻazna hisobvaragʻiga ega boʻladi; Oʻzbekiston Respublikasi Fanlar akademiyasi tizimidagi ilmiy tashkilot sifatida davlat buyurtmalari va dasturlarini amalga oshirishda hamda fundamental va amaliy tadqiqotlarni olib borishda ishtirok etadi; Energetika vazirligining “Oʻzbekenergo” AJ Ilmiy-texnika markazi” MCHJning barcha huquqlari va majburiyatlari boʻyicha huquqiy vorisi hisoblanadi; b) Institutga Oʻzbekiston Respublikasi Fanlar akademiyasi ustavida belgilangan tartibda lavozimga tayinlanadigan va lavozimdan ozod etiladigan direktor rahbarlik qiladi hamda u Fanlar akademiyasining tegishli vitse-prezidenti bilan kelishgan holda Institut direktori tomonidan lavozimga tayinlanadigan va lavozimidan ozod etiladigan ikki nafar oʻrinbosarga, jumladan, direktorning ilm-fan boʻyicha oʻrinbosari hamda direktorning umumiy masalalar boʻyicha oʻrinbosariga ega boʻladi; v) Institut faoliyatini yoʻlga qoʻyish uchun zarur saqlash xarajatlari, shu jumladan, boshqaruv, texnik va xizmat koʻrsatuvchi xodimlar mehnatiga haq toʻlash xarajatlari 2021-yilda Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida Oʻzbekiston Respublikasi Fanlar akademiyasiga ajratiladigan mablagʻlar doirasida qoplanadi, 2022-yildan boshlab esa Oʻzbekiston Respublikasi Davlat budjeti parametrlarida nazarda tutiladi. 4. Quyidagilar: Oʻzbekiston Respublikasi Fanlar akademiyasi Energetika muammolari institutining tuzilmasi 1-ilovaga muvofiq; Oʻzbekiston Respublikasi Fanlar akademiyasi Energetika muammolari instituti Oʻzbekiston Respublikasi Davlat budjeti mablagʻlari hisobiga moliyalashtiriladigan ilmiy xodimlari sonini 2026-yil 1-yanvargacha bosqichma-bosqich maqbullashtirish jadvali 2-ilovaga muvofiq tasdiqlansin. Oʻzbekiston Respublikasi Fanlar akademiyasi prezidentiga, zarurat boʻlganda, Institut tuzilmasiga xodimlarning belgilangan umumiy cheklangan soni va mehnatga haq toʻlash fondi doirasida oʻzgartirishlar kiritish huquqi berilsin. 5. Quyidagilar Institut faoliyatini moliyalashtirish manbalari etib belgilansin: Oʻzbekiston Respublikasi Davlat budjeti mablagʻlari (Institut bino va inshootlarini saqlab turish, shuningdek, xodimlar ish haqi uchun); Oʻzbekiston Respublikasi Davlat budjeti va Oʻzbekiston Respublikasi Innovatsion rivojlantirish vazirligi tomonidan ajratiladigan mablagʻlar (davlat buyurtmasi asosida amalga oshiriladigan ilmiy-tadqiqot loyihalarini moliyalashtirish uchun); jismoniy va yuridik shaxslarning homiylik xayriyalari; qonunchilik hujjatlari bilan taqiqlanmagan boshqa manbalar. 6. Institutga yuklangan vazifalarni bajarish uchun qonunchilik hujjatlariga muvofiq budjetdan tashqari mablagʻlari doirasida unga quyidagi huquqlar berilsin: tadqiqotlarni amalga oshirishga respublika ilmiy-tadqiqot institutlari va markazlar xodimlarini, oliy taʼlim tashkilotlari professor-oʻqituvchilari tarkibidan xodimlarni, shuningdek, xorijlik olimlar va mutaxassislarni shartnoma asosida jalb etish; xalqaro tashkilotlar, jumladan, jamgʻarmalar, xorijiy tadqiqot markazlari, shuningdek, taʼlim tashkilotlari bilan tadqiqotlar oʻtkazish va kadrlar tayyorlash boʻyicha shartnomalar tuzish. 7. Oʻzbekiston Respublikasi Fanlar akademiyasi: a) bir oy muddatda: Institut ustavini ishlab chiqsin va belgilangan tartibda tasdiqlasin; “Oʻzbekenergo” AJ Ilmiy-texnika markazi” MCHJning uskunalari, mebellari, moddiy boyliklari va boshqa mol-mulklarini Institutga belgilangan tartibda berish maqsadida xatlovdan oʻtkazsin; b) ikki oy muddatda: Innovatsion rivojlanish vazirligiga davlat buyurtmasini bajarish boʻyicha ilmiy-tadqiqot loyihalari tanlovini eʼlon qilish uchun energetika sohasidagi mavjud muammolarning ilmiy yechimini taʼminlashga qaratilgan ilmiy tadqiqotlarni amalga oshirish boʻyicha belgilangan tartibda asoslangan taklif kiritsin; Energetika vazirligi hamda Innovatsion rivojlanish vazirligi bilan birgalikda Institutning 2021 — 2025-yillarga moʻljallangan ilmiy-tadqiqot ishlari dasturini ishlab chiqsin hamda Fan va texnologiyalar boʻyicha respublika kengashida tasdiqlash uchun Vazirlar Mahkamasiga kiritsin. 8. Institut Toshkent shahar, Yunusobod tumani, Chingiz Aytmatov koʻchasi 2B-uy manzilida joylashgan Oʻzbekiston Respublikasi Fanlar akademiyasi Fizika-texnika institutining binosiga tekin foydalanish huquqi asosida joylashtirilsin. 9. Oʻzbekiston Respublikasi Energetika vazirligi boshqa manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 10. Ushbu qarorning bajarilishini nazorat qilish Oʻzbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshligʻi O.M. Umarov hamda Fanlar akademiyasi prezidenti B.S. Yuldashev zimmasiga yuklansin. T/rLaboratoriyalar nomlariIlmiy xodimlar shtat birliklari soni2021-2022 yy.2023 — 2025 yy.1.Energetikaning rivojlanish istiqbollari va energetik xavfsizlik322.Elektr energetika tizimlari va majmualari323.Muqobil va qayta tiklanuvchi energiya manbalaridan kompleks foydalanish324.Elektrotexnologiyalar va energetik uskunalarni ekspluatatsiya qilish325.Energiya samaradorligi va energiya tejash tizimlari326.Intellektual energiya tizimlari, energetik tizimlar va quvvatlarni integratsiyalash327.Integratsiya-resurs markazi11Jami1913